TEHNILISED TINGIMUSED
                                                    SUPERKROSSI AUTOD
                                                       Kehtivad 01.01.2009
1. Üldeeskirjad
1.1. Superkrossi KV võib kasutada kõiki seeriatoodangus olnud ja olevaid sõiduautosid. 
1.2. Ohutusnõuded ja ehitus peavad vastama FIA VM Lisa J-le kui antud tingimustes ei ole vastavates punktides muudatusi.
1.3. Mürapiirang, väljalase: Lubatud 100 dBA mõõdetuna FIA eeskirjade kohaselt, mõõdik asendis A/Slow, mikrofon 45° nurga all 50 cm kaugusel summutiotsast, mootoril 3500 p/min; homologeerituna on katalüsaatorid kohustuslikud. Summuti ei või auto gabariidist välja ulatuda.
1.4. Kütus
Pliivaba (kuni 0,013 g/l) vastavuses FIA VM Lisa J Art. 252.9.1. ja 9.2. Lubatakse kasutada ainult Eesti bensiinijaamades tavakasutuseks mõeldud pliivaba  bensiini ning diiselkütust. Lisada ei tohi mingeid võimsust suurendavaid komponente. Keelatud on nn “võidusõidubensiinide” (Green Racing, elf) kasutamine.
1.5. Rattad, rehvid:
1.5.1. Lubatud on kasutada vaid MASTER tänavasõiduks ühesuguse mustriga Master Nordic 2 rehve. Talvel võib igas mustri klotsis olla 1 kuni 13,2 mm pikkune ja 2,5 mm läbimõõduga kõvasulamiga naast. Naastude liimimine ja rehvimustri lõikamine keelatud. Liimitud naastud lubatud ainult Vabaklassis. Ringrajavõistlustel võib kasutada ainult 195/50X15 Master Steel ML-sport rehve, rehvimustri lõikamine keelatud.                                                                                                                                                          
2. Täiendused  
2.1. Tagatuled.
Igal autol peab olema taga kaks punast gabariidituld (kummagi valgustatud pindala min 60 cm2, võimsus 10W, originaaltulede puhul vastavalt autotootja soovitusele), mis töötavad koos originaaltagatuledega või autonoomselt. Lisaks tagatuledele peavad olema pidurituled (võib paigaldada gabariidituledega samasse elementi, võimsus 21W).Võib kasutada samasuguse valgusjõuga dioodtulesid.  
Paigalduskõrgus maapinnast peab olema 1,00 - 1,50 m, nad tuleb paigutada sümmeetriliselt auto pikitelje suhtes ja paralleelselt põikteljega. Tagatulede vaheline kaugus tagant vaadates peab olema minimaalselt 40 cm. Tuled peavad süttima süütevoolu sisse lülitamisel.Väliste tulede kasutamisel, peavad tuleklaasid olema teibitud.
2.2. Pukseerimissilmus.
Pukseerimissilmused peavad asuma nii ees kui taga. Nad ei tohi ulatuda väljapoole auto perimeetrit pealtvaates ja peavad olema värvitud erkkollaseks, oranzhiks või punaseks ning olema kergesti leitavad. Soovituslik on kasutada painduvast materjalist tehtud silmust. Silmusele peab viitama erksavärviline nool.
2.3. Sõitja ohutusvarustus.
2.3.1. Kaitsekiiver peab olema FIA või CIK poolt homologeeritud.  
2.3.2.	Sõiduriietusena  FIA (min. FIA 1986 norm) või CIK homologeeritud sõidukombinesoon, homologeering võib olla aegunud. Samadele nõuetele peavad vastama juhi kindad ja sõidujalatsid. Pesu ja kiivrialune sukk on kohustuslik. Pesu ja kindad võivad olla toodetud ka ISO6940 normi järgi. Tehniline komisjon hindab väliselt ohutusvarustuse seisukorda ning sobivust sõitja kasvule.
2.3.3.	Juhiiste peab olema FIA poolt homologeeritud. Homologeering võib olla aegunud. Soovituslik on kasutada pea küljetugedega istet. Iste peab olema sobiva suurusega, vajadusel tuleb kasutada istmetootja originaalseid lisapatju.
2.3.4.	Juhiiste peab olema tugedele kinnitatud läbi 4 punkti (2 ees, 2 taga), poldid min M8 , tugevusklass 8,8. Kinnitused vastavalt FIA VM Lisa J, Art. 253 p.16.
2.3.5.	Iste ei tohi olla kinnitatud otse põhjale vaid kahele ristitalale, mille otsad kinnituvad tunnelile ja küljekarbile. Ristitalade min mõõt nelikanttoru puhul on 25x25x2mm, ümartoru puhul 38x2mm. Toru otsad peavad kinnituskohtades olema tugevdatud plaatidega. 
2.4  Tuuleklaas, küljeklaasid
Tuuleklaas peab olema lamineeritud klaasist . Autod, mille tuuleklaas on pragunenud nähtavuse kaoni või kui klaas võib edasi praguneda, eemaldatakse sõidust. Kiled, kleebised, värvipihustamine on keelatud v.a. maksimaalselt  15cm kõrgune reklaamkleebis esiklaasi ülaosas, paremal võistlusauto number, keskel SUPERKROSS ja vasakul Erki Sport. Küljeakendel lubatud min 2 mm paksune polükarbonaat või 2 mm läbipaistev materjal, mis kokkupainutamisel ei murdu; samuti ei tohi olla pragusid. Kõik aknad peavad olema asendatavad algsetega ja läbipaistvad. Sünteetilised klaasid ei või olla toonitud. Toonitud klaas (näit kuumenemise kaitseks) on lubatud vaid algsena antud autole.  Tagumistele küljeklaasidele tuleb kanda võistleja nimi ja riigilipp, max tähe kõrgus 70 mm ja võistlusauto number.
Täiendav või suurendatud aknapesuvedeliku paak on lubatud.
2.5. Tagavararatas.
Autos paiknemine keelatud.
2.6. Kütusepaak.
2.6.1. Kütusepaak ega tankimisava ei tohi paikneda sõitjate- või mootoriruumis.
2.6.2. Mittealgne paak ei tohi olla plastikust. Ohutute paakide kasutamine vastavalt FIA VM Lisa J Art. 252 p.9.6 ja Art. 253 p.14.
2.6.3. Mittealgne paak asetsegu min 30 cm seespool kere välispinnast, väljaspool juhiruumi. Kohustuslik on tagasivooluklapp õhutustorul. 
2.6.4. Igal juhul peab paak ja täitetoru olema tulekindlate vaheseintega või konteineriga isoleeritud. Kui paak on pagasiruumis ning tagaistmed eemaldatud, tuleb ehitada tule- ja vedelikukindel vahesein juhiruumi ja paagi eraldamiseks. 
2.6.5. Paak tuleb kinnitada kerele kindlalt vähemalt 4 (nelja) M8 (tugevusklass 8,8)  poldiga. 
2.6.6. Kütusepumbad võivad töötada vaid mootori töötades või selle käivitamisel.
2.6.7. Kütusetorustikul ei tohi olla sõitjateruumis ühenduskohti. Kerest läbiviikudel peavad olema tihendid mis välistavad torude hõõrdumise.
2.7. Roolimehhanism.
Ärandamisvastased vahendid ja roolilukk tuleb eemaldada.
2.8. Ohutusrihmad.
Ohutusrihmad peavad olema FIA poolt homologeeritud, homologeering võib olla aegunud. Nõutav vähemalt 4-punkti kinnitus auto kerele, kinnitus vastavalt FIA VM Lisa J Art.253 p.6.  Õlavöödel on eraldi kinnitused auto kerele või ohutuspuurile kohustuslikud. Rihmad ei tohi olla kulunud ega veninud. 

2.9. Jahutusvedeliku radiaator
Radiaator ja tema maht on vaba.Radiaatori asukoht peab olema algne. Vabaklassis radiaatori paigutus vaba, kuid ei tohi paikneda või ulatuda sõitjteruumi. Lisajahutusventilaatorid on lubatud. Ekraani võib paigaldada, kui sellega ei kaasne kere tugevdamist.
 
2.10. Välistuled.
Algsed tuled peab eemaldada, kuid keres tekkivad avad tuleb katta. Avade katted peavad järgima tulede algset kuju. 
2.11. Ohutuspuur.
Ohutuspuuri miinimum struktuur vastavalt FIA Lisa J, Art. 253 p.8, ohutuspuuri peakaare materjali minimaalsed mõõdud 45x 2,5 mm. Lubatud on ka polditavad ohutusstruktuuri osad, välja arvatud peakaar ja külgkaared. Omavalmistatud puuridel peab olema 4 mm kontrollava põhikaare vertikaalosas. Puuri toetuspunktide otstes olevate toetusplaatide min. külje pikkus peab olema 2 toru läbimõõtu. Puuri osadel mis asetsevad sõiduasendis juhi kehaosadest lähemal kui 40cm, on kohustuslik kasutada pehmendusi. 
 
2.12. Vaibad.
Vaibad tuleb eemaldada.
2.13. Tulekustutussüsteem.
Automaatne tulekustutussüsteem on kõigile soovitatav. Käsikustuti (vähemalt 2 kg) on kohustuslik ja peab asuma sõitjaruumis ning olema kergesti kättesaadav. Kustuti peab olema kinnitatud kahe kiirpäästikuga metall-lindiga. Kustutit võib kasutada ainult kaks aastat alates ostukuupäevast või üks aasta taatlemisest. Lubatavad kustutusained on pulber, AFFF, Viro 3 või mõni muu FIA poolt lubatud aine.  Keelatud on BCF, NAF ja CO2 .
2.14. Porilapid
Porilapid kohstuslikud kõikide rataste taga, väljaarvatud ringrajavõistlustel. Materjali minimaalne paksus 3mm, lapid peavad olema vähemalt ratta laiused, ent ei või ulatuda rattast väljaspoole üle 50 mm. Lapid peavad ulatuma vähemalt 50 mm ratta tsentrist allapoole, kuid ei tohi ulatuda maapinnani. Porilapid peavad olema kere külge jäigalt kinnitatud., 
3. Lisavabadused 
3.1. Auto kaal (FIA VM Lisa J – Art.279 p 3.1).Autode lubatud miinimumkaalud (ilma juhita ja tühja paagiga) vastavalt mootori kubatuurile:                                                                                                                                                                                                           
                                      2 klappi silindrile,   üle 2 klapi silindrile,   VETEC                                                             
Kuni 1000cm³                                      640 kg                         740 kg              800 kg
Üle 1000cm³ kuni 1400cm³                 730 kg                         830 kg              900 kg
      1400              1600                        805 kg                         905 kg              975 kg
          1600              1800                                845 kg                         945 kg             1015  kg 
          1800              2000                                880 kg                         980 kg            1050  kg  
          2000              2500                                960 kg                        1060 kg           1130  kg
VETECiga on võrdsustatud ka teised muutuva gaasijaotusega versioonid.
Lubatud kasutada remontmõõdus mootoreid, millede kubatuur ei ületa 2,5 % nimikubatuuri mahtu . Remontmõõdus mootorite korral , näiteks 1640 cm3 ,  arvestatakse ikkagi mootori töömahu nimimõõduga  - ehk see auto peab kaaluma vastavalt 1600 cm3 autole vähemalt 805 kg.   
3.2. Kereehitus. 
3.2.1. Kere algne ehitus tuleb säilitada.
Keredetaile võib materjali lisamisega (keevitus) tugevdada. Lisatud materjal peab olema metall. Eespool esiamortide  ja tagapool tagaamortide kinnitusi on keelatud kere taoline tugevdamine mis vähendab kere amortiseerumisvõimet avariide puhul.Auto kere peab olema tugev, ilma läbiva roosteta ning pragude ja rebenditeta. 
3.2.3. Juhiukse metallosa peab säilima algsena. Juhiuksel kohustuslik kasutada originaalpolstrit või matall katet min. paksusega 1mm. 
Teiste luukide materjal on vaba, algne kuju peab säilima, olles vahetatavad algsetega. Hinged, lukud ja käepidemed on vabad, ent peavad kindlalt toimima. Kapoti ja pagasiluugi algsed lukustid tuleb eemaldada. Hingede eemaldamisel peab paigaldama luukide neljast punktist väljastpoolt avatavad kinnitid. Tagumised uksed võib kinni keevitada. Kapotiluugile võib teha õhuvõtu avaused juhul, kui mehaanilised osad kapoti alt ei jää paistma. Klaasitõstukid on vabad.
3.2.4. Katusel on lubatud kuni kaks salongi ventilatsiooni ava juhul, kui:
- õhukoguja kõrgus ei ületa 10cm
- avad koos kogujaga on katuse esimesel kolmandikul
- avause maksimaalne laius on 500mm
Küttesüsteemi võib eemaldada.
3.2.5. Kohustuslik kahe küljepeegli ja sisepeegli olemasolu (minimaalne ühe peegli peegelpind 40 cm2).
3.2.6. Põhjakaitsmed on lubatud kaitsmaks järgmisi osi: mootor, radiaator, vedrustus, käigukast, kütusepaak, jõuülekanne, väljalaske torustik, kustutussüsteem.  Põhjakaitsmed ei tohi ulatuda esistange alumisest servast ettepoole. 
3.2.7. Iluliistud võib eemaldada. Klaasipuhastajad on vabad, kohustuslik on vähemalt üks klaasipuhastaja tuuleklaasi puhastamiseks.
3.2.8 Auto välimus peab olema korrektne, ilma rooste- ja avariijälgedeta.
3.3. Aerodünaamilised detailid
3.3.1. Lubatud on esi- ja tagaspoiler, need ei tohi välja ulatuda auto perimeetrist pealtvaates.
3.3.2. Spoilerite ja tiivalaienduste paigaldamisel peab jälgima, et need ei tohi puutuda maad kui autol on mõlemad ühe poole rehvid tühjad,välja arvatud pehmest painduvast materjalist küljekardinad.Spoilerid peavad eestvaates mahtuma auto kere projektsiooni.
3.3.2. Kaitseraud , mis on kereelement on kohustuslik (sisemised turvatalad tuleb eemaldada). Lisakaitserauad , talad ja kõik tugevdused on keelatud. Lubatud on kaitserauale neli kinnitust – keskel 2 tk.,tugevdusplaadid max mõõtudega 100x100x2 mm ja mõlemal küljel üks.Kinnituspoltide max läbimõõt on kuni M10. Kinnitusteks kasutatava materjali tugevus ei tohi ületada algset.
 3.3.3. Esipaneeli tugevdamiseks on keelatud igasuguste lisatalade ja lehtmaterjali mille paksus ületab algset, kasutamine
3.4. Poritiivad
Materjal ja kuju on vabad, kuid rattakoopa kuju peab säilima. Koopa mõõtmed on vabad. 
3.5. Tuleavad
Punktis 2.10 mainitud eemaldatud tulede avadesse võib jätta kuni 100cm² õhuvõtu/jahutus avad.
3.6. Mootor
3.6.1. Lubatud on vabalthingavad ja turbo mootorid ning turbodiisel mootorid, kusjuures turbodiislil koefitsenti 1,7 ei arvestata. Mootori kubatuur vastavalt 2008 aasta Superkrossi KV Üldjuhenile klasside kaupa.
3.6.2. Kasutatav mootor peab olema sama mudeli oma (v.a Lada, millele on lubatud paigaldada sama margi mootor) ja paiknema algsel kohal. Keelatud on muuta algseid toiteseadmeid  (tüüp ja arv peab säilima algsena, välja arvatud Lada ja vaba klass). 
3.6.3. Segusiibrid tuleb varustada väliste lisavedrudega, mis tagavad nende sulgumise ohuolukorras.
3.6.4. Kütuse põlemiseks vajalikku õhku ei või võtta sõitjateruumist.
3.6.5. Keelatud on kasutada spetsiaalselt võidusõiduks mõeldud ja muid reguleeritavaid elektroonilisi süüte ja toite juhtblokke, välja arvatud vaba klass.  Kasutatavad  elektroonilised juhtblokid (“arvutid”) peavad olema ettenähtud antud mootori mudelile. 
3.6.6. Sisselaske kollektor peab olema algne.  Lubatud seestpoolt töödelda. Drosselklapp peab säilima algsena, töötlemine lubatud materjali eemaldamise teel. Kasutatavad sisselaskekollektorid peavad olema ettenähtud antud mootori mudelile, väljaarvatud Lada- ja vabaklassi autod.
3.6.7. Väljalase vaba.
3.7. Interjöör
Juhiruumist võib eemaldada algse armatuurlaua, mille tulemusel ei tohi jääda teravaid kerenurki- ja servi. Juhiiste peab asetsema täielikult auto keskteljest ühel või teiselpool.
Vaheseinad, mis eraldavad sõitjateruumi mootoriruumist ja pakiruumist, peavad olema algsel kohal ning tule- ja vedelikukindlad. Materjal peab olema sama või tugevam. 
Sõitjate- ja mootoriruumi vaheseinale või läbi vaheseina võib paigaldada osi (välja arvatud mootoriplokk, karteripõhi, väntvõll või plokikaas) tingimusel, et need ei ulatu salongi poole rohkem, kui 20 cm, mõõdetuna horisontaalselt algsest vaheseinast. Kõik elektrijuhtmed peavad olema paigaldatud nii, et vältida lühiseid. Salongis olevad juhtmed peavad olema kaetud ja kinnitatud.
3.8. Kütuse-, õli- ja jahutusevedeliku paagid
3.8.1. Peavad olema isoleeritud sõitjateruumist nii, et lekke korral ei satuks vedelik sõitjateruumi.
3.8.2. Kütusepaagi kork ei tohi ulatuda väljapoole kere pinda ja peab olema lekkekindel.
3.8.3. Karterituulutusel nõutud ( v.a autod, kus on säilinud algne siselaskesüsteem, mille puhul on tuulutus seotud sisselaskekollektoriga )  min 2-liitrine õlikogumispaak, mis välistab õli sattumise rajale olenemata auto asendist.

3.9. Sillad, vedrustus
Amortisaatorid ja vedrud on vabad. Amortisaatorid ei või olla reguleeritavad (Mittereguleeritavaks loetakse amortisaatorit mida ei saa reguleerida auto küljest eemaldamata) . Lubada reguleeritav amortisaator kui seda on võimalik terveks võistluseks fikseerida/plommida?
Muudatused kerele on lubatud antud piirides:
    - sillatala algsete kinnituskohtade tugevdamine
    - muudatused, mis on vajalikud tagamaks liikumisruumi vedrustuse komponentidele, veovõllidele ja ratastele
Tugevdamise ja materjali lisamisega ei tohi muuta algset silla kinnituskohta 
Poolraamide muutmine ei ole lubatud
Aktiivvedrustus on keelatud.
3.10. Jõuülekanne
 Diferentsiaalide blokeeringud ja blokeerivad võtted on vabad välja arvatud Noorte B klass ja Esivedu klass. Kontrollitakse Tehnikakomitee poolt heakskiidetud vahenditega ja meetodil. Kui kohtunikul tekib kahtlus mittereeglipärase diferentsiaali kasutamises, võetakse reduktor lahti. Diferentsiaali vastavust reeglitele tõestab võistleja omal kulul.   
3.11. Pidurid
Pidurid on vabad, kuid peavad olema töökorras ja kõik neli ratast peavad pidurdama. Kohustuslik on ühelt pedaalilt toimiv kahekontuuriline süsteem. Käsipidur ei ole kohustuslik. ABS on keelatud.  Pidurivedeliku paagid ei tohi olla sõitjateruumis.
3.12. Aku
Aku maht, tüüp ja asukoht on vaba. Kui aku asub sõitjateruumis, peab ta asuma esiistmetest taga pool. Aku peab olema tugevalt kinnitatud ja kaetud lühiühenduste vältimiseks lekkimist vältiva plastikkarbiga (FIA VM Lisa J Art.255 p.10 ja 255 p.11). Algsel kohal asuval akul peab olema lühiste vältimiseks, kaetud + klemm. Aku peab kere külge olema kinnitatud vähemalt kahe metallvitsaga ja nelja poldiga ning tugevdatud plaatidega (kinnituspoltide minimaalne läbimõõt M8 (tugevusklass 8,8), plaatide min paksus 3mm ja pindala min 20cm2, vitsa min paksus 1mm). Aku kinnitused peavad toetuma aku ülaservale. Aku aurud tuleb juhtida autokerest välja.
3.13. Roolimehhanism
Roolisüsteem peab olema valmistatud autotootja (-tehase) poolt. Lubatud on ainult mehaaniline rataste juhtimine. Nelja ratta keeramine on keelatud.
3.14. Käigukast
Elektrooniliselt, pneumaatiliselt või hüdrauliliselt kontrollitavad poolautomaat- või automaatkäigukastid on keelatud. Lubatud on ainult H-lülitus. Keelatud on kasutada otsehambumisega käigukaste, välja arvatud Noorte A, Lada ja Vaba klass.  
3.15. Peavoolulüliti või massilüliti.
Peavoolulüliti on kohustuslik, mehhaaniliselt lülitatav sõiduasendis juhi poolt ning eraldi väljast ja tähistatud vastava tähistusega. Peavoolulüliti väljalülitamisel peab töötava auto mootor seiskuma. Elektro-magneetilised peavoolulülitid on keelatud!
3.16. Võistlusnumber ja reklaam autodel
Võistlusnumbrid peavad asuma mõlemalpool tagaaknal ja esiakna paremal ülaservas. väljastab korraldaja.
Esikapotil reklaam rally.ee. Võistlusautol peab olema esiklaasi ülaservas vasakul Erki Sport logo, keskel superkross ja vasakul võistlusnumber ning ruumi veel kolme 15 cm kõrguse võistluste korraldaja reklaami tarbeks.
Ükski võistlusnumbri või reklaami osa ei tohi auto kerest eemale välja ulatuda. Autole kantud reklaamid ei tohi olla vastuolus esteetikanormidega ega seadusandlusega.
Kui auto juures on vaja muuta algseid konstruktsioone seoses nende töökindluse ja ohutuse tagamisega ning kui tehtavad muudatused lähevad vastuollu antud tehniliste tingimustega, siis tehakse need Tehnikakomitee poolse komisjoni heakskiidul ja kirjalikul loal, kus on kirjeldatud vastavate muudatuste iseloom ja ulatus ning tingimusel, et ohutus ei vähene.
Kõik kulud mis tekivad sõitjale, seoses auto vastavuse tõestamisega Tehnilistele Tingimustele, kui seda tehakse Tehnilise Komisjoni nõudmisel, kannab sõitja.Kütuse vastavuse kontroll toimub ainult tehnilise komisjoni initsiatiivil. Hooaja kestel avastatud tõsised rikkumised viivad kõikide saavutatud tulemuste tühistamiseni antud hooajal.Tõsisteks rikkumisteks mis viivad tulemuste tühistamiseni, loetakse: suurem mootori kubatuur lubatust, toite ja süütesüsteemi oluliste osade mittevastavus ja blokeerivate võtete kasutamine diferentsiaalides.  

Eiki Eriste

Superkrossi KV korraldaja